L'Estratègia Europea de Lisboa de l'any 2000 es va fixar com a objectiu que Europa es convertís en l'economia del coneixement més dinàmica i competitiva del món l'any 2010; cinc anys després de la seva posada en marxa, la Comissió Europea fa un balanç i revisa el seus objectius, i estableix les seves prioritats en la Comunicació al Consell Europeu de 2005 "Treballant junts per al creixement i l'ocupació, rellançament de l'Estratègia de Lisboa".
En aquest context europeu, el Programa d'acció comunitària d'aprenentatge permanent 2007-2013 té per objectiu contribuir mitjançant l'aprenentatge permanent al desenvolupament de la Comunitat com a societat del coneixement avançada, amb un creixement econòmic sostenible, amb més i millors llocs de treball i més cohesió social.
L'Estratègia Europa 2020 va establir com a prioritats un creixement sobre la base del coneixement, que fos sostenible i integrador.
Aquesta darrera prioritat inclou una major cohesió social i territorial i un alt nivell d'ocupació.
Dins de les mesures proposades és clau habilitar les persones per adquirir noves qualificacions i adaptar-se a les noves condicions i als canvis potencials de la seva carrera professional.
Aquest programa té per finalitat qualificar i millorar l'ocupabilitat dels/de les treballadors/ores, amb especial atenció als joves menors de 30 anys que es trobin en situació d'atur, mitjançant projectes formatius que incloguin accions formatives d'emprenedoria, vinculades a certificats de professionalitat, o la capacitació professional regulada per normativa específica, ajustades a les necessitats del mercat de treball i que atengui els requeriments de productivitat i competitivitat de les empreses i les aspiracions de promoció professional i desenvolupament personal dels/de les treballadors/ores.
Els projectes aprovats en emprenedoria es relacionaran amb altres programes endegats per la Generalitat de Catalunya amb la mateixa finalitat.
El programa s'emmarca dins de l'Estratègia Europea 2020, les orientacions del Consell Català de Formació Professional, així com el Pla general d'ocupació de Catalunya - Estratègia Catalana per a l'Ocupació 2012-2020, així com els objectius prioritaris del Pla de Desenvolupament de Polítiques Actives 2012, que persegueix, entre d'altres, reduir la taxa d'atur juvenil, millorar l'ocupabilitat, donar suport a l'emprenedoria i accentuar la col·laboració públic - privada.
La Llei 3/2012, de 6 de juliol, de mesures urgents per a la reforma laboral ha modificat alguns dels articles del Reial decret 395/2007, de 23 de març, reconeixent als centres i entitats de formació, degudament acreditats, la possibilitat de participar directament en el sistema de formació professional per a l'ocupació.
Així mateix, l'Ordre ESS/1726/2012, de 2 d'agost, ha modificat l'Ordre TAS/718/2008, de 7 de març, per tal d'adaptar l'esmentat canvi normatiu i, alhora, ha introduït modificacions que pretenen reforçar els principis d'eficàcia i eficiència en l'àmbit de la formació professional per a l'ocupació.
D'acord amb el que disposa l'article 14 del Decret 182/2010, de 23 de novembre, d'ordenació de la formació professional per a l'ocupació a Catalunya, aquesta Ordre obre la convocatòria de 2012 i estableix les bases reguladores per a la concessió de subvencions públiques destinades al finançament d'un programa específic d'emprenedoria i de qualificació professional, adreçat prioritàriament a joves menors de 30 anys en situació d'atur.
Atesa la Llei 17/2002, de 5 de juliol, d'ordenació del sistema d'ocupació i de creació del Servei d'Ocupació de Catalunya, que estableix que el Servei d'Ocupació de Catalunya té la funció de gestionar els programes de formació professional contínua i garantir-ne la coordinació amb la formació professional reglada i ocupacional; alhora ha d'ajustar la programació d'oferta de formació professional contínua a les necessitats fixades pel Pla general d'ocupació de Catalunya i el Pla general de formació professional de Catalunya vigent, i l'article 8 de l'esmentada Llei disposa que el Servei d'Ocupació de Catalunya, per millorar l'eficiència de la seva gestió, pot establir concerts, acords, convenis o fórmules de gestió integrada o compartida amb entitats públiques o privades, constituir consorcis o crear altres entitats per gestionar i executar els serveis ocupacionals;
Atesa la Resolució 2593/2003, de 29 de juliol, per la qual es fa públic l'Acord de la Comissió de Govern per a Assumptes Econòmics de 15 de juliol de 2003, pel qual es constitueix el Consorci per a la Formació Contínua de Catalunya, el qual té com a principal objectiu el desenvolupament de la formació professional contínua com a instrument essencial per garantir la formació al llarg de la vida, l'adaptació dels/de les treballadors/ores i de les empreses a la nova societat basada en el coneixement i el manteniment de la capacitació professional dels/de les treballadors/ores en supòsits de canvis i mutacions dels processos productius, en el marc de l'Estratègia Europea d'Ocupació;
Atesa la Llei orgànica 5/2002, de 19 de juny, de les qualificacions i de la formació professional;
Atès que a aquestes bases són aplicables la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament que desenvolupa la Llei general de subvencions, i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya;
Vista la Llei 1/2012, de 22 de febrer, de Pressupostos de la Generalitat de Catalunya pel 2012 (DOGC núm. 6075, de 27.2.2012);
Atès l'Acord del Consell General del Consorci per a la Formació Contínua de Catalunya de 26 de setembre de 2012 i els informes previs de l'Àrea Jurídica de la Secretaria d'Ocupació i Relacions Laborals,
Obrir la convocatòria de 2012 i aprovar les bases reguladores per a la concessió de subvencions públiques destinades al finançament d'un programa específic d'emprenedoria i de qualificació professional, adreçat prioritàriament a joves menors de 30 anys en situació d'atur, que promou el Consorci per a la Formació Contínua de Catalunya, contingudes a l'annex 1 d'aquesta Ordre.
Aplicació pressupostària i import convocat
Els projectes subvencionats a l'empara d'aquesta convocatòria de 2012 es finançaran amb càrrec a la partida pressupostària D/4820018/3310 per a subvencions per a la formació de treballadors/ores ocupats/ades, del pressupost del Consorci per a la Formació Contínua de Catalunya.
L'import màxim destinat a la concessió d'aquestes subvencions és de 3.817.871,00 euros, amb la següent distribució:
Projectes d'agrària: 280.898.53 euros.
Projectes de construcció: 704.503,58 euros.
Projectes d'indústria: 895.693,78 euros.
Es podran redistribuir els fons desglossats en aquest article en cas que els projectes que s'aprovin no arribin a exhaurir l'import màxim establert a l'apartat 2 per a cadascuna de les línies de subvenció.
El crèdit pressupostari no aplicat, per la renúncia a la subvenció d'algun dels beneficiaris, les revocacions de les subvencions o bé l'obtenció de fons addicionals, el podrà utilitzar l'òrgan concedent per modificar la subvenció atorgada als projectes ja aprovats, o bé acordar la concessió de la subvenció al sol·licitant o sol·licitants següents a aquell, en ordre de puntuació.
El termini per a la presentació de sol·licituds dels projectes formatius serà de 15 dies naturals a comptar de l'endemà de la publicació d'aquesta Ordre en el Diari Oficial de la Generalitat de Catalunya.
Els centres i entitats que vulguin impartir accions formatives vinculades a les especialitats detallades als annexos 2 i 3, han d'estar homologades en les especialitats sol·licitades en el moment que es publiqui la convocatòria.
La resolució d'homologació ha de ser prèvia a la resolució d'atorgament.
Una mateixa entitat no pot sol·licitar, a càrrec d'aquesta convocatòria, més d'un projecte formatiu per a cadascuna de les línies de subvenció establertes a l'article 2.2 d'aquesta Ordre.
Les entitats no poden sol·licitar, en concepte de subvenció, per al finançament del projecte formatiu que presentin, una quantia que superi l'import màxim fixat per a cadascuna de les línies de subvenció establertes a l'article 2.2 d'aquesta Ordre per a la qual es presenta.
Les sol·licituds s'han de presentar als llocs i pels mitjans a què fa referència la base 16 de l'annex número 1 de les bases reguladores.
Els projectes formatius s'han d'executar entre la data de la Resolució d'atorgament del projecte i el 30 de setembre de 2013.
Òrgans competents, resolució de les subvencions i recursos
La instrucció del procediment de concessió de les subvencions correspon al/a la director/a del Consorci per a la Formació Contínua de Catalunya que, d'acord amb els resultats de la valoració del projecte formatiu i de la determinació de la quantia de la subvenció, ha de formular, mitjançant un informe, una proposta d'acord d'aprovació al Comitè Executiu del Consorci per a la Formació Contínua de Catalunya.
A la vista de l'informe d'aprovació del Comitè Executiu del Consorci i de la resta de documentació que figura a l'expedient, en relació amb l'assignació dels recursos de formació contínua, i, si s'escau, un cop acceptat el projecte pel beneficiari, el/la director/a del Servei d'Ocupació de Catalunya emetrà resolució motivada en el termini màxim de 6 mesos a comptar de la data de la publicació de la convocatòria al Diari Oficial de la Generalitat de Catalunya.
La resolució s'ha de notificar a l'entitat sol·licitant d'acord amb el que estableixen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, i l'article 56 de la Llei 26/2010, de 3 d'agost, de règim jurídic i de procediment de les administracions públiques de Catalunya.
Contra la resolució del/de la director/a del Servei d'Ocupació de Catalunya, que no exhaureix la via administrativa, es pot interposar recurs d'alçada davant del conseller del Departament d'Empresa i Ocupació en el termini d'un mes a comptar de l'endemà de la recepció de la notificació de la resolució esmentada.
Tramitació i gestió electrònica d'expedients
El Consorci per a la Formació Contínua de Catalunya durant l'exercici 2012 i amb motiu del procés progressiu d'implementació de les eines de gestió telemàtica dels expedients relatius als projectes formatius, adequarà els tràmits administratius amb l'objecte de millorar la tramitació administrativa i la gestió d'expedients, d'acord amb la Llei 11/2007, de 22 de juny, d'accés electrònic dels ciutadans als serveis públics (BOE núm. 150, de 3.7.2007) i la Llei 29/2010, de 3 d'agost, d'ús dels mitjans electrònics al sector públic de Catalunya (DOGC núm. 5687, de 6.8.2010).
L'objecte d'aquestes bases és regular la concessió de subvencions públiques destinades al finançament d'un programa específic d'emprenedoria i de qualificació professional, adreçat prioritàriament a joves menors de 30 anys en situació d'atur, que promou el Consorci per a la Formació Contínua de Catalunya.
El programa específic té per finalitat qualificar i millorar l'ocupabilitat dels/de les treballadors/ores, amb especial atenció als joves menors de 30 anys que es trobin en situació d'atur, mitjançant projectes formatius que incloguin accions formatives d'emprenedoria, accions vinculades a certificats de professionalitat, o la capacitació professional regulada per normativa específica, ajustades a les necessitats del mercat de treball que atengui els requeriments de productivitat i competitivitat de les empreses i les aspiracions de promoció professional i desenvolupament personal dels/de les treballadors/ores.
Així mateix, es dirigeix a proporcionar als/a les treballadors/ores una formació que els capaciti per al compliment qualificat de les diferents professions i afavoreixi que els/les treballadors/ores puguin optar a un reconeixement efectiu de la formació que rebin.
La concessió de les subvencions es realitza en règim de concurrència competitiva, respectant els principis d'objectivitat, igualtat, transparència i publicitat.
Poden participar en les accions de formació previstes en aquesta Ordre, i en els termes i condicions que s'hi determinen:
a) Treballadors/ores desocupats/des inscrits en el Servei d'Ocupació de Catalunya.
La consideració de persona desocupada ve determinada per la situació laboral en què es trobin a l'inici de la formació.
b) Treballadors/ores assalariats que presten els seus serveis en empreses privades o entitats públiques empresarials i cotitzen a la Seguretat Social en concepte de formació professional.
c) Treballadors/ores que es trobin en alguna de les situacions següents: treballadors/ores fixos discontinus en els períodes de no ocupació, treballadors/ores que accedeixin a la situació de desocupació quan es trobin en període formatiu o treballadors/ores acollits/ides a la regulació d'ocupació en els seus períodes de suspensió d'ocupació per expedient autoritzat.
d) Treballadors/ores inclosos/ses en els règims especial agrari, d'autònoms, del mar i altres de la Seguretat Social que no cotitzin per la contingència de formació professional.
e) Socis/es treballadors/ores i de treball de les cooperatives, societats laborals i empreses i entitats de l'economia social.
f) Cuidadors/ores de les persones en situació de dependència, els cuidadors no professionals podran participar en les accions formatives específiques pròpies de la seva activitat.
Les persones treballadores no poden participar dues o més vegades en la mateixa acció formativa.
Els treballadors/ores han de sol·licitar la participació en les accions formatives mitjançant el model de sol·licitud que està disponible a l'apartat de Documents i plantilles de la web del Consorci per a la Formació Contínua de Catalunya [URL].
Les entitats beneficiàries de les subvencions han de custodiar les sol·licituds de participació i tenir-les a disposició dels òrgans d'avaluació, control i seguiment.
L'entitat beneficiària ha de realitzar la selecció de les persones atenent les prioritats del projecte formatiu, i els criteris d'igualtat i objectivitat.
Les persones en situació d'atur han de tenir la condició de demandant d'ocupació i s'han de seleccionar en base a la proposta de les oficines del Servei d'Ocupació de Catalunya.
A aquest efecte, les entitats beneficiàries han de comunicar a les esmentades oficines del Servei d'Ocupació de Catalunya el lloc d'impartició i la data prevista d'inici de les accions formatives amb un mínim de 15 dies d'antelació.
Si en el termini de 10 dies les oficines del Servei d'Ocupació de Catalunya no han proposat candidats per participar en el projecte, les entitats beneficiàries podran seleccionar altres persones, aturades o ocupades.
Els/les treballadors/ores desocupats/ades inscrits en el Servei d'Ocupació de Catalunya podran ser beneficiaris de les beques i ajuts previstos a l'Ordre TRE/349/2008, de 9 de juliol, modificada per l'Ordre TRE/396/2009, de 2 de setembre.
Tenen prioritat per accedir a la formació els joves menors de 30 anys que es trobin en situació d'atur.
Els programes específics que gestiona el Consorci per a la Formació Contínua de Catalunya es finançaran amb càrrec als crèdits assignats a la Generalitat de Catalunya, de conformitat amb el que estableix l'article 86 de la Llei 47/2003, de 26 de novembre, general pressupostària.
Projectes formatius i beneficiaris
Són objecte de subvenció els projectes formatius que incloguin alguna de les següents accions formatives:
a) Accions formatives d'emprenedoria, la relació de les quals figura a l'annex 3.
b) Accions formatives vinculades a un o diversos dels certificats de professionalitat la relació de les quals figura a l'annex 2.
Aquesta oferta formativa s'ha de realitzar per mòduls formatius en els que es divideixin els certificats de professionalitat.
c) Accions formatives adreçades a la capacitació professional regulada per normativa específica, la relació de les quals figura a l'annex 3.
Poden sol·licitar les subvencions destinades al finançament dels projectes formatius convocats, els centres i entitats de formació degudament acreditats i inscrits en el Registre de Centres i Entitats de Formació del Servei d'Ocupació de Catalunya.
Els centres i entitats han d'estar homologats/ades en les especialitats sol·licitades en el moment que es publiqui la convocatòria.
La resolució de l'homologació serà prèvia a la d'atorgament.
Requisits per obtenir la condició de beneficiària
Les entitats sol·licitants han de complir els requisits següents:
a) Donar ocupació, almenys, a un 2% de treballadors/ores amb disminució sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 38 de la Llei 13/1982, de 7 d'abril, d'integració dels disminuïts (BOE núm. 103 de 30.4.1982), el Reial decret 364/2005, de 8 d'abril (BOE núm. 94, de 20.4.2005), el Decret 246/2000, de 24 de juliol (DOGC núm. 3196, de 2.2.2000).
Aquest compliment s'ha de mantenir al llarg de tot el procediment: en el moment de presentació de sol·licitud, previ a la resolució d'atorgament i abans de fer qualsevol pagament.
c) No trobar-se en cap de les circumstàncies que impedeixen adquirir la condició de beneficiari previstes a l'article 13 de la Llei 38/2003, de 17 de novembre.
d) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en els seus centres de treball.
e) Complir els requisits establerts als articles 32.1,32.3 i 36.4 de la Llei 1/1998, de 7 de gener, de política lingüística.
f) No haver estat sancionada, en resolució ferma, per la comissió d'una infracció greu en matèria d'integració laboral de persones amb disminució o molt greu en matèria social o en matèria de seguretat i salut en el treball, de conformitat amb el Text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
g) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002.
h) Disposar dels mitjans tècnics, humans i materials necessaris per realitzar funcions de programació, coordinació, execució i control intern del projecte formatiu.
i) Estar degudament acreditats i inscrits en el Registre de Centres i Entitats de Formació del Servei d'Ocupació de Catalunya, en els termes establerts a la base 7 d'aquestes bases.
j) Complir els requisits específics que determina aquesta Ordre.
k) Complir qualsevol altra obligació legal o reglamentària que pugui afectar-les.
El compliment d'aquests requisits s'ha d'acreditar mitjançant la signatura de les declaracions que inclou la sol·licitud de la subvenció.
Sens perjudici de les obligacions establertes en el Text refós de la Llei de finances públiques de Catalunya i en la Llei 38/2003, de 17 de novembre, general de subvencions, constitueixen així mateix obligacions del beneficiari:
a) Realitzar l'activitat formativa que fonamenta la concessió de la subvenció, d'acord amb les condicions i requisits formals i materials de la present Ordre, així com amb les condicions d'aprovació que van servir de base per determinar la valoració tècnica i la subvenció atorgada.
b) Aportar la informació i documentació que es requereixi durant la fase d'instrucció del procediment, execució i justificació de la subvenció, així com tenir a disposició dels òrgans de control competents els documents acreditatius de l'assistència dels participants a les accions formatives, degudament signats per aquests i segons els requisits mínims que s'estableixin.
c) Presentar la justificació del compliment dels requisits i condicions que determinen la concessió de la subvenció, així com de la realització i dels costos de l'activitat que fonamenta la concessió, en la forma i termini que s'estableix a la base 33 d'aquestes bases.
d) Conservar els justificants originals i electrònics, i l'altra documentació relacionada amb la subvenció atorgada, durant un període mínim de cinc anys.
e) Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Qualsevol canvi s'ha de notificar prèviament i per escrit a l'òrgan instructor, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i condicions establerts en aquestes bases.
f) Sotmetre's a les actuacions de comprovació que corresponguin al Departament d'Empresa i Ocupació, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
g) Comunicar al Consorci per a la Formació Contínua de Catalunya altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n pugui avaluar la seva compatibilitat.
h) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la identificació en compte separat o epígraf específic de la seva comptabilitat de tots els ingressos i despeses d'execució de les accions formatives, amb la referència comuna a tots ells de Formació contínua a càrrec del Consorci per a la Formació Contínua a Catalunya, amb la finalitat de garantir l'exercici adequat de les facultats de comprovació i control.
i) Reintegrar els fons percebuts en el cas de revocació de la subvenció en els termes que s'indiquin en la corresponent resolució o, si s'escau, garantir les devolucions de quantitats concedides i pagades en convocatòries anteriors i la devolució de les quals li hagi estat exigida mitjançant reclamació prèvia a la via executiva o mitjançant resolució de procedència de reintegrament, llevat que s'hagués suspès l'acte.
j) Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada.
En tot cas, l'entitat beneficiària ha d'incloure en les activitats d'informació de les accions formatives, publicacions, material didàctic i certificacions als participants el distintiu del Consorci per a la Formació Contínua de Catalunya i el logotip del Servicio Público de Empleo Estatal, i complir amb les mesures de publicitat contingudes a la base 23 d'aquestes bases.
k) Acreditar mitjançant una declaració responsable, abans de l'inici de les actuacions subvencionades, la subscripció d'una pòlissa d'assegurança d'accidents personals que cobreixi per a cadascun dels participants en les accions un capital de 23.432,25 euros en cas de mort, i un capital de 46.864,52 euros en cas d'invalidesa, tots dos derivats del risc d'accident durant el desplaçament, per qualsevol mitjà i durant l'assistència als punts d'actuació referits anteriorment.
l) Tramitar els ajuts i beques a les persones treballadores desocupades i empreses establerts en matèria de formació d'oferta, d'acord amb la seva normativa específica.
m) Estar connectat i utilitzar l'aplicació telemàtica del Consorci per a la Formació Contínua de Catalunya per a la comunicació i la gestió dels expedients.
n) Garantir l'obligatorietat de la gratuïtat per als participants de les accions formatives compreses en el projecte formatiu.
o) Lliurar a cada participant un certificat o diploma de la realització de l'acció formativa, en els termes previstos a la base 14 d'aquestes bases.
p) No incórrer en el falsejament de dades contingudes en la sol·licitud o als documents i certificats presentats als òrgans competents en la tramitació de les sol·licituds i a la concessió de les subvencions.
Contingut dels projectes formatius
Els projectes formatius estan integrats per un conjunt coherent de accions formatives definides a la base 6 d'aquestes bases, encaminades a assolir els objectius i finalitats establerts en aquesta Ordre.
Els projectes formatius han de contenir, almenys, la següent informació:
a) Àmbit d'aplicació del projecte en relació amb línies de subvenció establertes a la convocatòria.
b) Experiència en accions formatives relacionades amb el projecte formatiu.
c) Instal·lacions i mitjans previstos per impartir les accions formatives.
d) Accions formatives a desenvolupar, amb indicació de les vinculades al Catàleg de qualificacions professionals i, dins d'aquestes, a quins certificats de professionalitat van adreçades.
e) Pràctiques professionals no laborals vinculades a les accions formatives conduents a certificats de professionalitat.
S'entén per acció formativa l'adreçada a l'adquisició de competències professionals, teòriques i/o pràctiques, estructurades en una unitat pedagògica amb objectius, continguts i durada propis comuns a tots els participants.
Quan la formació s'adreci a la millora de les competències i qualificacions, per a la qual hi hagi referent formatiu establert als catàlegs de qualificacions professionals, s'ha d'impartir d'acord amb aquest referent i de forma modular, i cada mòdul té la consideració d'una acció formativa.
Les accions formatives de capacitació professional regulades per normativa específica s'han de programar d'acord amb el referent formatiu que estableixi la pròpia normativa específica quan així ho contempli.
Les accions formatives no poden tenir una durada inferior a 6 hores ni superior a 270 hores, llevat de les accions destinades a l'obtenció d'una acreditació oficial o quan per una norma o conveni tingui una durada superior a 270 hores.
En cap cas, la participació d'un/una treballador/a en accions formatives pot superar una durada de 8 hores diàries.
Una acció formativa podrà donar-se a un o diversos grups, segons el nombre de vegades que es repeteixi l'esmentada acció.
La modalitat d'impartició de les accions formatives és presencial i es poden organitzar en grups amb un màxim de 20 participants.
En el cas de les accions formatives conduents a certificats de professionalitat, el nombre màxim de participants estarà condicionat a les especificacions tècniques d'instal·lacions, aules i tallers regulades en cada reial decret.
Els participants poden realitzar accions formatives adreçades a l'obtenció de certificats de professionalitat per la totalitat dels mòduls formatius que hi estiguin associats, o bé pels mòduls formatius associats a cadascuna de les unitats de competència incloses en el certificat de professionalitat.
Aquestes accions han de complir tots els requisits especificats en el reial decret que els reguli.
Les persones que finalitzen les accions formatives amb avaluació positiva poden sol·licitar el certificat de professionalitat o l'acreditació parcial dels mòduls formatius realitzats, d'acord amb el procediment establert pel Servei d'Ocupació de Catalunya.
L'entitat que programi tots els mòduls formatius corresponents a un certificat de professionalitat ha de programar obligatòriament amb aquests el mòdul de formació pràctica en empreses.
El desenvolupament del mòdul de formació pràctica en empreses s'ha de realitzar un cop superats la resta dels mòduls formatius del certificat de professionalitat, si bé podrà desenvolupar-se simultàniament a la realització d'aquells.
Els centres o entitats que sol·licitin la subvenció per a la realització d'aquest mòdul han de subscriure un conveni de col·laboració entre el centre de formació i l'empresa on s'efectuen les pràctiques d'acord amb el model normalitzat que està disponible a l'apartat de Documents i plantilles de la web del Consorci per a la Formació Contínua de Catalunya [URL].
Les empreses que acollin participants en pràctiques han d'informar a la representació legal dels convenis signats.
El centre formatiu i l'empresa on es realitzin les pràctiques han de designar, cadascuna, un tutor entre el seu personal que serà el responsable d'establir i acordar el programa de pràctiques, supervisarà, donarà suport tècnic i realitzarà el seguiment i avaluació dels participants.
La durada, el contingut i criteris d'avaluació de les pràctiques realitzades en aquest mòdul s'han d'ajustar al previst en el reial decret que regula el certificat de professionalitat corresponent.
Les persones que acreditin una experiència laboral mínima de 3 mesos, que es correspongui amb les capacitats recollides en el mòdul de formació pràctica en centres de treball, poden sol·licitar al Servei d'Ocupació de Catalunya una certificació d'exempció, tret que el mateix alumne valori positivament la participació en l'esmentat mòdul per actualitzar coneixements, habilitats i noves competències.
La sol·licitud del certificat d'exempció s'ha de fer d'acord amb les instruccions que determini el Servei d'Ocupació de Catalunya.
La subvenció del mòdul de formació pràctica en empresa és de 3 euros per participant/hora de pràctica.
Aquesta subvenció ha d'anar destinada al finançament dels costos de l'activitat del tutor del centre o entitat de formació.
No s'estableix un nombre mínim d'alumnes participants en aquest mòdul, ja que aquest està condicionat al nombre d'alumnes que estiguin exempts de fer-lo.
Les empreses o centres de treball on es realitzin les pràctiques relatives a aquest mòdul poden tramitar un ajut d'acord amb el que regula l'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores desocupades i empreses establert en matèria de formació d'oferta, modificada per l'Ordre TRE/396/2009, de 2 de setembre.
El mòdul de formació pràctica no es pot iniciar més enllà de dos mesos des de la finalització de l'últim mòdul formatiu i, en tot cas, la data límit de finalització és el darrer dia d'execució dels projectes formatius regulats en la present Ordre.
Els beneficiaris que executin la formació han de lliurar a cada participant que hagi finalitzat la formació un diploma acreditatiu d'haver realitzat l'acció formativa, en el qual ha de constar com a mínim la denominació de l'acció, els continguts formatius, els dies en els quals s'ha desenvolupat, les hores de formació rebudes, teòriques i pràctiques, i el centre de formació que ha impartit l'acció.
Els diplomes acreditatius als quals es fa menció en el paràgraf anterior han d'incloure el distintiu del Consorci per a la Formació Contínua de Catalunya i el logotip del Servicio Público de Empleo Estatal.
Els diplomes han de ser lliurats o tramesos als participants en el termini màxim de dos mesos a comptar de l'endemà de la data d'acabament de l'acció formativa en la qual hagin participat.
El model del diploma es troba al web del Consorci per a la Formació Contínua de Catalunya [URL].
Quan la formació a impartir condueixi a l'obtenció certificats de professionalitat, s'han de tenir en compte els mòduls formatius i requisits que es determinen als corresponents certificats, aprovats en desenvolupament de la Llei orgànica 5/2002, de 19 de juny, de les qualificacions i de la formació professional.
Aquesta formació s'ha de certificar en els termes establerts en l'esmentada Llei i en la seva normativa de desenvolupament.
El procediment per a la concessió de subvencions previstes en aquesta Ordre s'inicia d'ofici mitjançant la publicació de la convocatòria al Diari Oficial de la Generalitat de Catalunya.
Les sol·licituds s'han de presentar de forma electrònica mitjançant l'aplicació informàtica que està a disposició dels sol·licitants a la pàgina web del Consorci per a la Formació Contínua de Catalunya [URL], dins del termini establert.
La documentació que acompanya la sol·licitud que per la seva naturalesa no pugui ser lliurada telemàticament s'ha de presentar a la seu del Consorci per a la Formació Contínua de Catalunya (carrer Llull, 297-307, Barcelona) a la Xarxa d'Oficines de Gestió Empresarial, que es poden consultar a la pàgina web http://www.gencat.cat/oge/oficina/xarxa/index.html o al registre de qualsevol de les dependències del Servei d'Ocupació de Catalunya següents:
Direcció Territorial de Girona: plaça Pompeu Fabra, 1, 17002 Girona.
Direcció Territorial de Lleida: carrer General Britos, 3, 25007 Lleida.
Direcció Territorial de Tarragona: carrer Pompeu Fabra, 1, 43004 Tarragona.
Serveis Territorials d'Empresa i Ocupació a les Terres de l'Ebre: carrer de la Rosa, 9, 43500 Tortosa.
També es poden presentar mitjançant qualsevol de les formes que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Una mateixa entitat no pot sol·licitar, a càrrec de la mateixa convocatòria, més d'un projecte formatiu per a cadascuna de les línies de subvenció establertes a la convocatòria.
Les entitats no poden sol·licitar, en concepte de subvenció, per al finançament del projecte formatiu que presentin, una quantia que superi l'import màxim fixat per a cadascuna de les línies de subvenció establertes a la convocatòria per a la qual es presenta.
A la sol·licitud per a la concessió de subvencions destinades al finançament dels projectes de formació regulats per aquesta Ordre s'ha de fer constar, almenys, les dades següents:
a) Raó social del sol·licitant i NIF.
b) Acreditació de la representació legal mitjançant fotocòpia compulsada de l'escriptura notarial de poders o per qualsevol altre mitjà vàlid en dret.
c) Identificació de la línia de subvenció d'entre les establertes a la convocatòria.
La sol·licitud inclourà la declaració responsable relativa al compliment dels següents requisits:
a) Requisits als quals fa referència la base 8 d'aquestes bases.
b) Existència o no d'altres subvencions o ajudes públiques i/o privades, nacionals o internacionals, per al mateix concepte.
En cas afirmatiu caldrà indicar, en el formulari de sol·licitud, el programa al qual s'acull, la quantia sol·licitada, el percentatge que suposen del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar de l'escriptura de constitució de la societat i inscripció dels seus estatuts en el Registre Mercantil o en el Registre corresponent.
d) Disposar de facultats de representació de l'empresa, d'acord amb la corresponent escriptura notarial inscrita en el Registre Mercantil o en el Registre corresponent, si escau.
e) Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable.
Les declaracions responsables s'han d'incloure en la sol·licitud i/o un document específic de declaracions que estarà disponible al web [URL].
La presentació de la declaració responsable faculta l'Administració per fer les comprovacions necessàries per verificar en qualsevol moment la veracitat de les dades declarades.
La signatura de la sol·licitud comporta l'autorització al Consorci per a la Formació Contínua de Catalunya per fer les comprovacions telemàtiques d'ofici en relació amb el compliment de les obligacions tributàries i amb la Seguretat Social, DNI del representant legal, NIF de l'entitat sol·licitant i altres dades que constin a la sol·licitud i, si és pertinent, el Consorci pot demanar la documentació complementària que estimi necessària per tal de comprovar les dades comunicades per l'entitat.
A les sol·licituds s'ha d'adjuntar la documentació que es detalla a continuació:
a) Projecte formatiu que ha de desenvolupar el sol·licitant i que ha de contenir, almenys, la informació assenyalada a les bases 10 i 11 d'aquestes bases.
b) Memòria justificativa de la capacitat tècnica del sol·licitant per a la gestió del projecte que se sol·licita, indicant els recursos tècnics i materials dels quals disposa el sol·licitant.
En el cas que la documentació anteriorment esmentada ja es trobi en poder de qualsevol òrgan o dependència del Departament d'Empresa i Ocupació, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de l'entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
En el cas que sí que s'haguessin produït modificacions en la documentació presentada, n'hagi prescrit el període de vigència o hagin transcorregut més de 5 anys des de la finalització del procediment pel qual es va lliurar, s'ha de presentar necessàriament la nova documentació.
Si la sol·licitud no reuneix els requisits establerts en aquesta base, es requerirà l'entitat perquè, en un termini de 10 dies hàbils, esmeni els defectes o adjunti els documents preceptius, amb la indicació que, si no ho fa, es considera que desisteix de la seva petició, prèvia resolució, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener.
En el supòsit que el requeriment afecti alguna o algunes de les accions formatives del projecte, s'exclouran aquestes accions, i es tramitarà la resta del projecte si es mantenen les condicions i requisits que així ho permetin.
Els criteris de valoració de les sol·licituds seran els següents:
a) El grau d'optimització de la capacitat acreditada de l'entitat sol·licitant per desenvolupar el projecte formatiu presentat, tenint en compte les experiències anteriors i els mitjans personals i materials propis posats a disposició per a l'execució del projecte.
Els criteris continguts en aquest apartat tenen una puntuació màxima de 45 punts de la valoració total, d'acord amb el següent repartiment:
Experiència en els últims 3 anys en relació amb les accions formatives sol·licitades, fins a 30 punts.
Idoneïtat dels recursos humans, tècnics i materials en els centres d'impartició, fins a 10 punts.
Sistema de qualitat en la gestió i impartició de la formació, fins a 5 punts.
La puntuació mínima d'aquest apartat és de 20 punts, si no és motiu de denegació la sol·licitud de subvenció.
b) En relació amb les accions formatives que integren el projecte formatiu, es valora l'adequació de l'oferta formativa del projecte formatiu a les necessitats del territori o sector a qui va dirigit, amb un màxim de 15 punts, segons els següents conceptes:
Definició dels objectius de les accions formatives, fins a 1 punt.
Continguts de les accions formatives, fins a 2 punts.
Metodologia didàctica de les accions formatives, fins a 5 punts.
Mecanisme de seguiment, control i avaluació del procés d'aprenentatge, fins a 7 punts.
La puntuació mínima que ha d'assolir cada acció formativa és de 7 punts, el cas contrari comporta l'anul·lació d'aquella acció formativa.
c) L'adequació de les accions formatives del projecte a les necessitats dels/de les treballadors/ores als quals va dirigida la formació requerida pel mercat de treball, d'acord amb els criteris de prioritat de les accions formatives que s'estableixin i que s'especifiquen a l'annex 2 i 3, amb un màxim de 40 punts, segons el següent detall:
Prioritat de les accions formatives, fins a 10 punts.
Percentatge de participants del projecte formatiu que s'adreça al col·lectiu prioritari establert a la base 4, fins a 10 punts.
L'agrupació d'accions formatives de diferent tipologia identificades a la base 6, fins a 10 punts.
Vinculació de les accions formatives d'emprenedoria amb les accions formatives corresponents als apartats b i c de la base 6 i/o amb projectes aprovats que es relacionin amb altres programes endegats pel Departament d'Empresa i Ocupació envers la promoció de l'emprenedoria, fins a 10 punts.
La puntuació màxima que pot assolir un projecte formatiu és de 100 punts.
Per accedir al finançament dels projectes formatius cal assolir una puntuació mínima de 50 punts en el còmput global de la puntuació obtinguda d'acord amb la metodologia de valoració.
En la determinació de l'import de la subvenció dels projectes formatius es tenen en consideració els paràmetres següents:
a) El pressupost establert per a cadascuna de les línies de subvenció establertes a la convocatòria.
b) La valoració obtinguda de cada projecte segons el previst a la base 18 d'aquestes bases.
c) Els mòduls econòmics màxims establerts als annexos 2 i 3 d'aquesta Ordre.
d) El pressupost resultant d'aplicar una limitació mínima de 45 participants i una màxima de 200 participants per projecte formatiu, llevat que no s'exhaureixi el pressupost establert per a cadascuna de les línies de subvenció de la convocatòria entre els projectes aprovats.
En aquest cas s'incrementarà el límit anterior, de forma proporcional a la puntuació obtinguda, fins a exhaurir el pressupost.
e) Dins de cada línia de subvenció de la convocatòria, s'estableix un límit màxim del 20% del pressupost pel conjunt de sol·licituds per a una mateixa acció formativa dels annexos 2 i 3.
Quan aquesta limitació comporti no exhaurir l'import màxim, s'incrementarà el límit anterior de forma proporcional a la puntuació obtinguda.
La quantia màxima de subvenció a concedir per a cada acció formativa es determina mitjançant el producte del nombre d'hores de l'acció formativa pel nombre d'alumnes i per l'import del mòdul corresponent.
Són finançables els projectes formatius que superin la puntuació de valoració tècnica en aplicació dels criteris de valoració que preveu la base 18 d'aquestes Bases, que, en funció de la puntuació obtinguda i dels recursos disponibles, siguin aprovats pel/per la director/a del Servei d'Ocupació de Catalunya, a proposta del Comitè Executiu del Consorci per a la Formació Contínua de Catalunya.
A igualtat de puntuació, es finançaran aquells projectes que donin cobertura territorial i/o especialitat formativa no programada entre els projectes amb proposta de finançament.
A l'efecte de determinar la subvenció una vegada executada la formació, es considera que un alumne ha finalitzat la formació quan hagi assistit, almenys, al 75 per cent de la durada de l'acció formativa.
Si es produïssin abandonaments dels treballadors es podran incorporar altres treballadors a la formació en lloc d'aquells.
Aquesta substitució s'admetrà sempre que es produeixi abans d'arribar al 25 per cent de la durada de l'acció formativa, excepte quan es tracti d'accions formatives vinculades a certificats de professionalitat, en aquest cas únicament s'admetrà la substitució, sempre que no s'hagi superat aquest percentatge, si es produeix durant els primers cinc dies lectius des de l'inici de l'acció formativa.
Si es produïssin abandonaments amb posterioritat a la impartició del 25% de les hores de formació, s'admetrà desviacions per acció formativa de fins a un 10% del nombre de participants que les haguessin iniciat.
El procediment de concessió de les subvencions regulades en aquestes bases és el de concurrència competitiva.
L'òrgan competent per instruir el procediment de concessió de les subvencions previstes en aquesta Ordre és el/la director/a del Consorci per a la Formació Contínua de Catalunya, que ha de realitzar d'ofici totes les actuacions i sol·licitar els informes que estimi necessàries per a la determinació, coneixement i comprovació de les dades en virtut de les quals s'ha de pronunciar la resolució.
El/la director/a del Consorci, d'acord amb els resultats de la valoració del projecte formatiu i de la determinació de la quantia de la subvenció, ha de formular, mitjançant un informe, una proposta d'acord d'aprovació al Comitè Executiu del Consorci per a la Formació Contínua de Catalunya.
Quan l'import de la subvenció inclòs en l'informe aprovat pel Comitè Executiu del Consorci sigui inferior al que figura en la sol·licitud presentada, el/la director/a del Consorci ha d'instar a l'entitat beneficiària perquè en el termini de 10 dies accepti i ajusti el projecte formatiu a la quantitat establerta en l'informe, amb caràcter previ a la resolució d'atorgament, que en qualsevol cas ha de respectar l'objecte, les condicions i la finalitat de la subvenció, d'acord amb els segons criteris:
a) Es pot reduir el nombre d'accions formatives, respectant la prioritat d'aquestes i les condicions que s'estableixin a l'aprovació del Comitè Executiu del Consorci.
b) Es pot reduir o ampliar el nombre de participants previstos per a cadascuna de les accions formatives.
Aquesta modificació només es pot produir entre accions formatives compreses dins d'un mateix grup de prioritat o superior i d'acord amb qualsevol altre límit o condició que s'indiqui expressament pel Comitè Executiu del Consorci.
c) En cap cas es poden incloure accions formatives no admeses, ni modificar la durada ni la modalitat de les acceptades.
Si l'entitat beneficiària no presenta l'acceptació dins del termini establert, s'entendrà que renuncia a la sol·licitud de subvenció.
L'òrgan competent per dictar la resolució és el/la director/a del Servei d'Ocupació de Catalunya.
El/la director/a del Servei d'Ocupació de Catalunya, a la vista de l'informe d'aprovació del Comitè Executiu del Consorci i de la resta de documentació que figura a l'expedient, en relació amb l'assignació dels recursos de formació contínua, i, si s'escau, un cop acceptat el pla pel beneficiari, emetrà resolució motivada en el termini màxim de 6 mesos a comptar de la data de la publicació de la convocatòria al Diari Oficial de la Generalitat de Catalunya.
La resolució d'atorgament ha de ser degudament motivada i ha de contenir, com a mínim, la identificació de les entitats sol·licitants a les quals es concedeix la subvenció, l'import, la justificació de l'execució de l'objecte de la subvenció, i, en el cas que s'autoritzin bestretes, la forma i la quantia de les garanties que, si s'escau, ha de presentar el beneficiari.
Aquesta resolució s'ha de notificar a l'entitat interessada per qualsevol mitjà que permeti tenir constància de la recepció per l'interessat o el seu representant, d'acord amb l'article 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, i l'article 43 de la Llei 26/2010, del 3 d'agost, de règim jurídic i de procediment de les administracions públiques de Catalunya.
En el cas que l'òrgan competent no dicti i notifiqui la resolució en el termini de 6 mesos, s'entendrà que la sol·licitud ha estat desestimada, d'acord amb l'article 54.1 d) de la Llei 26/2010, del 3 d'agost, de règim jurídic i de procediment de les administracions públiques de Catalunya.
La resolució de concessió o de denegació de la subvenció, que no exhaureix la via administrativa, pot ser objecte de recurs d'alçada davant del conseller/a d'Empresa i Ocupació en el termini d'un mes, a comptar de l'endemà de la notificació de la resolució, segons el que estableix l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu comú, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Hi ha la possibilitat de revisar les subvencions ja concedides i modificar-ne la resolució de concessió en el cas d'alteració de les condicions o de l'obtenció concurrent d'altres ajuts.
D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, fora dels casos permesos en les normes reguladores, podrà donar lloc a la modificació de la resolució de concessió, en els termes establerts en la normativa reguladora de la subvenció.
3 El beneficiari té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si s'escau, ha de ser expressament autoritzat per l'òrgan concedent, en els termes de l'article 95 e) del Decret legislatiu 3/2002 de 24 de desembre, pel qual s'aprova el Text refós de la Llei de finances públiques de Catalunya.
Una vegada dictada la resolució de concessió, el beneficiari pot sol·licitar la modificació d'aquesta.
Aquesta modificació s'ha de fonamentar en circumstàncies sobrevingudes durant el termini d'execució de l'activitat subvencionada i formalitzar amb caràcter immediat al seu esdeveniment i, en tot cas, abans de la finalització del termini d'execució.
A les modificacions que afectin exclusivament el nombre de participants en les accions formatives no els és aplicable el que disposa aquest apartat, sempre que no suposi minoració de la valoració tècnica obtinguda en la sol·licitud de subvenció.
Les sol·licituds de modificació s'han de sotmetre a l'òrgan instructor i seran resoltes pel/per la director/a del Servei d'Ocupació de Catalunya.
En tot cas, la modificació només es podrà autoritzar si no perjudica drets de tercers.
El/la director/a del Servei d'Ocupació de Catalunya ha de dictar resolució acceptant o denegant la modificació proposada en el termini d'un mes des de la data en què la sol·licitud ha tingut entrada en el registre de l'òrgan competent per a la seva tramitació.
Un cop transcorregut aquest termini sense haver-se notificat resolució expressa, la sol·licitud es pot entendre desestimada.
Les resolucions podran retrotraure els seus efectes, com a màxim, al moment de la presentació de la sol·licitud de modificació.
D'acord amb l'article 18 de la Llei 38/2003, de 17 de novembre, general de subvencions, i l'article 94.6 del Text refós de la Llei de finances públiques de Catalunya, si l'import de les subvencions atorgades, individualment considerades, és igual o superior a 3.000 euros, l'òrgan concedent en donarà publicitat al Diari Oficial de la Generalitat de Catalunya, i en el tauler d'anuncis del Servei d'Ocupació de Catalunya, indicant-hi la convocatòria, el programa i el crèdit pressupostari al qual s'ha imputat, el beneficiari, la quantitat concedida i la/les finalitat/s de la subvenció.
Si la quantia de les subvencions concedides és inferior a 3.000 euros, no escaurà la publicació en el DOGC.
Sens perjudici del que estableix l'apartat anterior, es donarà publicitat dels atorgaments de les subvencions mitjançant la pàgina web del Consorci per a la Formació Contínua de Catalunya [URL].
Una vegada dictada la resolució del/de la director/a del Servei d'Ocupació de Catalunya, es procedirà al pagament d'una bestreta de fins al 100 per 100 de la subvenció atorgada mitjançant transferència bancària, al compte corrent comunicat pel beneficiari i del qual aquest sigui titular.
El pagament de la subvenció queda condicionat al fet que les entitats beneficiàries estiguin al corrent de les seves obligacions tributàries i davant la Seguretat Social, llevat que s'acrediti que els esmentats deutes es troben ajornades, fraccionats o quan s'hagués acordat la seva suspensió.
No pot realitzar-se el pagament de la subvenció quan l'entitat sigui deutora per resolució ferma de procedència de reintegrament.
Quan es consideri aconsellable per les característiques de les accions que s'han de desenvolupar o de l'entitat beneficiària, la resolució d'atorgament de la subvenció pot establir de forma motivada la prestació d'una garantia o aval de garantia, per poder procedir al pagament de la bestreta.
En aquest supòsit, i amb caràcter previ al pagament de la bestreta, s'ha d'acreditar haver dipositat a la Caixa General de Dipòsits la corresponent garantia financera mitjançant un aval bancari d'acord amb el que disposa el Decret 221/1999, de 27 de juliol, a disposició del Consorci per a la Formació Contínua de Catalunya i per l'import total de la bestreta.
L'import de l'aval es retornarà quan el beneficiari hagi justificat, en la seva totalitat, la subvenció concedida, s'hagi emès la resolució definitiva de la seva liquidació i, si s'escau, hagi procedit al reintegrament.
En cas contrari, un cop instruït el procediment de revocació corresponent, es procedirà a executar l'aval.
En cap cas poden realitzar-se pagaments avançats a beneficiaris en els supòsits previstos a l'article 34.4, paràgraf tercer, de la Llei 38/2003, de 17 de novembre, general de subvencions.
Així mateix, no pot realitzar-se el pagament de la subvenció quan l'entitat sigui deutora per resolució ferma de procedència de reintegrament.
Execució dels projectes formatius
L'execució dels projectes formatius s'ha de dur a terme d'acord amb la resolució d'atorgament de la subvenció.
Durant l'execució del projecte de formació no es poden incloure accions formatives no aprovades, ni modificar la durada ni la modalitat d'aquestes, llevat acord del Comitè Executiu del Consorci per a la Formació Contínua de Catalunya i de la resolució corresponent del/de la director/a del Servei d'Ocupació de Catalunya.
Els beneficiaris de les subvencions dels projectes formatius han d'executar directament els projectes formatius, sense que es pugui subcontractar amb tercers.
La contractació de personal docent per a la impartició de la formació subvencionada per part del beneficiari no es considera subcontractació.
Publicitat de les accions formatives
El beneficiari de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a la base 9, sobre les obligacions del beneficiari, i d'acord amb el que preveu l'article 31 del Reglament de la Llei general de subvencions, aprovat pel Reial Decret 887/2006, de 21 de juliol.
El beneficiari de la subvenció ha de donar a conèixer les accions formatives que promogui a les oficines del Servei d'Ocupació de Catalunya, en els termes establerts a la base 3 d'aquestes bases, i entre les empreses i els/les treballadors/ores a qui va dirigida la formació, a fi que els/les treballadors/ores que ho desitgin puguin exercitar el seu dret a la formació.
L'entitat beneficiària ha de comunicar al Consorci per a la Formació Contínua de Catalunya els grups previstos amb antelació suficient als efectes de publicitar les accions formatives en el cercador de cursos de la pàgina web del Servei d'Ocupació de Catalunya.
Comunicació d'inici de les accions formatives
El beneficiari ha de comunicar al Consorci per a la Formació Contínua de Catalunya l'inici i l'acabament de les accions formatives, inclosa qualsevol modificació posterior.
La falta de comunicació en els terminis establerts implicarà que la corresponent acció formativa o grup de participants es consideri no realitzada a efectes de justificació de la subvenció, excepte en el cas que la no comunicació en termini es degui a causes imprevistes, degudament justificades i comunicades en el moment en què es produeixin.
L'inici de cada un dels grups i accions de formació, el lloc, data i horari, s'ha de comunicar al Consorci per a la Formació Contínua de Catalunya, almenys tres dies naturals abans de la seva realització en el cas dels grups i accions de formació que tinguin una duració igual o inferior a deu dies naturals.
En la resta de casos aquesta comunicació es pot realitzar el mateix dia d'inici del curs.
La comunicació s'ha de realitzar telemàticament a través de l'aplicació informàtica del Consorci per a la Formació Contínua de Catalunya [URL].
Una vegada realitzada la comunicació d'inici esmentada, la seva modificació o cancel·lació s'ha de notificar al Consorci per a la Formació Contínua de Catalunya, almenys amb un dia d'antelació sobre la data prevista inicialment per al començament del grup o acció.
Així mateix, i fins a completar el 25% d'hores de l'acció formativa o grup, s'ha de comunicar al Consorci per a la Formació Contínua de Catalunya una relació dels participants.
Excepcionalment, en el cas que el 25% d'hores de l'acció formativa coincideixi amb la primera sessió formativa, aquesta comunicació es pot realitzar en la sessió formativa següent.
En el cas d'accions formatives vinculades a certificats de professionalitat, la comunicació s'ha de produir durant els 5 primers dies lectius des de l'inici de l'acció formativa, sempre que no s'hagi superat l'esmentat percentatge del 25%.
El Consorci per a la Formació Contínua de Catalunya pot suspendre cautelarment una acció formativa quan s'observin anomalies que repercuteixin en el desenvolupament normal de la impartició de la formació.
Per a cada projecte aprovat s'ha de constituir una Comissió Mixta de Seguiment que estarà integrada per tres membres del Consorci per a la Formació Contínua de Catalunya i per tres membres de l'entitat beneficiària.
La presidència de la Comissió l'exercirà un dels membres designats pel Consorci per a la Formació Contínua de Catalunya.
La Comissió Mixta de Seguiment s'ha de convocar quan ho sol·liciti qualsevol de les parts.
Dels acords d'aquestes reunions s'ha informar al Comitè Executiu del Consorci per a la Formació Contínua de Catalunya.
Les funcions d'aquesta Comissió són:
a) Analitzar i valorar el desenvolupament del projecte de formació, i conèixer les modificacions del projecte de formació que es produeixin durant la seva execució.
b) Si s'escau, formular una proposta al Comitè Executiu del Consorci de modificacions relatives a aspectes tècnics o formals dels projectes aprovats.
Quan la modificació afecti el nombre de participants que es preveu formar a cada acció formativa, l'esmentada modificació només es pot produir entre accions formatives compreses dins d'un mateix grup de prioritat o superior.
L'adopció d'aquestes propostes requereix majoria dels membres de cada una de les parts.
c) Analitzar els resultats obtinguts en l'execució i avaluació de les accions formatives.
d) Resoldre els dubtes que puguin sorgir en l'execució del projecte.
En tot el que fa referència a la constitució de la Comissió per a la realització de les seves sessions i deliberacions s'ha de procedir d'acord amb el que preveu el capítol II del Títol I de la Llei 26/2010, de 3 d'agost, de règim jurídic i de procediment de les administracions publiques de Catalunya, que regula el règim jurídic dels òrgans col·legiats.
Actuacions de seguiment, control i avaluació
A fi de racionalitzar esforços i unificar criteris en les actuacions de seguiment i control que es duguin a terme, el Consorci per a la Formació Contínua de Catalunya ha d'elaborar un pla de seguiment i control, així com el respectiu informe sobre la seva execució.
Les actuacions de seguiment i control que es programin en l'esmentat pla, realitzades mitjançant les visites in situ i ex post assenyalades a la base 31 d'aquestes bases, han de cobrir, almenys, el 5 per cent dels recursos públics destinats al projecte de formació, sens perjudici de les actuacions que puguin realitzar els òrgans de fiscalització i control a què es refereix l'article 38.2 del Reial decret 395/2007, de 23 de març.
Les persones i entitats beneficiàries de les subvencions s'han de sotmetre a les actuacions de comprovació que el Consorci per a la Formació Contínua de Catalunya consideri necessàries i a les de control financer que corresponguin, d'acord amb el que preveuen els articles 97 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i els articles 45 i 46 de la Llei 38/2003, de 17 de novembre, general de subvencions.
Actuacions de seguiment i control
Comprenen el seguiment de l'activitat formativa al lloc de la seva impartició i durant la realització d'aquesta, a través d'evidències físiques i testimonis obtinguts mitjançant entrevistes als responsables de formació, alumnes i formadors, a fi de realitzar una comprovació sobre l'execució de l'activitat formativa, continguts d'aquesta, nombre real de participants, instal·lacions i mitjans pedagògics.
En el marc d'aquestes actuacions es poden realitzar requeriments per a l'esmena de les irregularitats detectades.
S'han de realitzar una vegada finalitzada l'execució de les accions formatives subvencionades a través d'evidències físiques i testimonials a fi de comprovar, entre altres, els següents extrems:
a) Execució de l'acció formativa.
c) Lliurament als participants del diploma o certificat de formació i, si s'escau, la inclusió en aquest dels logotips del Consorci per a la Formació Contínua de Catalunya i del Servicio Público de Empleo Estatal.
d) Documentació justificativa dels costos de formació, la seva comptabilització, així com de la materialització del pagament anteriorment a la justificació de la subvenció, d'acord amb els requisits establerts per la normativa.
El Consorci per a la Formació Contínua de Catalunya pot realitzar altres actuacions de seguiment i control que consideri necessàries en l'àmbit de les seves competències.
Així mateix, el Consorci per a la Formació Contínua de Catalunya realitzarà actuacions específiques de seguiment i control arran de denúncies o de l'existència d'indicis de frau o irregularitats en l'execució de l'activitat formativa finançada a l'empara d'aquesta Ordre.
Actuacions d'avaluació dels beneficiaris
Als efectes d'avaluar la qualitat de les accions formatives, les entitats beneficiàries han de col·laborar en les activitats de distribució, gravació i custòdia del qüestionari sobre la qualitat de les accions formatives, publicat a la Resolució TRE/2667/2009, de 14 de setembre, per la qual es publica el qüestionari d'avaluació de la qualitat en matèria de formació d'oferta adreçada prioritàriament a treballadors/ores ocupats/ades.
L'entitat beneficiària ha de presentar la gravació dels qüestionaris juntament amb la memòria de l'avaluació i la documentació de justificació, d'acord amb les Instruccions de seguiment i justificació de costos que es publicarà al Diari Oficial de la Generalitat de Catalunya i a la pàgina web del Consorci per a la Formació Contínua de Catalunya [URL].
Dins de la memòria d'actuació justificativa s'ha de presentar un informe de resultats, que ha d'incloure la descripció de les actuacions realitzades en l'àmbit de l'avaluació i les principals conclusions i recomanacions obtingudes de les actuacions d'avaluació realitzades.
La subvenció atorgada té el caràcter d'import màxim i s'ha de destinar a la realització de les accions formatives del projecte de formació.
El beneficiari de la subvenció ha de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions, i l'article 98.1 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, així com els costos subvencionables i els criteris d'imputació establerts a l'annex 4 d'aquesta Ordre.
El beneficiari ha de justificar en el termini màxim de tres mesos després de l'acabament de la formació, davant del/de la director/a del Consorci per a la Formació Contínua de Catalunya, la realització de l'activitat formativa subvencionada, així com les despeses generades per l'esmentada activitat.
La justificació de les subvencions s'ha realitzar de conformitat amb la instrucció de justificació de la subvenció aprovada mitjançant Resolució del/la director/a del Servei d'Ocupació de Catalunya, que s'ha de publicar al Diari Oficial de la Generalitat de Catalunya i a la pàgina d'Internet del Consorci per a la Formació Contínua de Catalunya [URL].
La justificació econòmica de la subvenció per part del beneficiari pot ser amb compte justificatiu amb aportació de justificants de despesa o bé amb compte justificatiu, d'acord amb el que disposa l'Ordre TRE/395/2008, d'1 d'agost, mitjançant l'aportació de l'informe d'auditor, el Reial decret 887/2006, de 21 de juliol, pel qual s'aprova el Reglament de la Llei general de subvencions, i el que es determina en aquesta Ordre.
Quan es presenti el compte justificatiu amb aportació de justificants de despesa, el beneficiari ha de presentar en model normalitzat la documentació següent:
a) Memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
La memòria ha d'estar integrada per la certificació d'acabament del pla de formació, per cada acció formativa, així com per les accions d'avaluació dutes a terme.
b) Memòria econòmica justificativa del cost de les activitats formatives, que ha de contenir:
Relació classificada de les despeses subvencionables en què s'hagi incorregut amb motiu de la realització de la formació.
Documentació justificativa que acrediti els costos relatius a les accions formatives subvencionades.
Els costos s'han de justificar amb factures o documents de valor probatori equivalent en el tràfic jurídic mercantil o amb eficàcia administrativa, i amb la documentació acreditativa del pagament.
Les factures s'han d'emetre especificant el detall dels serveis o conceptes a què es refereixen.
En el cas dels justificants relatius a costos directes, hi ha de constar el número d'expedient a què s'imputen els costos facturats.
L'esmentada dada podrà ser incorporada pel beneficiari mitjançant estampillament sobre l'original de la factura si no ha estat inclòs en la seva expedició pel proveïdor corresponent.
La documentació a què es refereix aquest apartat s'ha de presentar en exemplar original o còpia compulsada, previ, si s'escau, estampillament.
Justificant de la devolució al Consorci per a la Formació Contínua de Catalunya de la quantia de la subvenció rebuda no utilitzada i, si s'escau, dels rendiments financers no aplicats.
Relació detallada d'altres ingressos que hagin finançat l'activitat subvencionada amb indicació de l'import i la seva procedència, quan n'hi hagués.
c) Els tres pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat el beneficiari, quan no resulti aplicable el que disposa la disposició addicional cinquena, apartat dos, de la Llei 43/2006, de 29 de desembre, per a la millora del creixement i de l'ocupació.
Quan el beneficiari presenti un compte justificatiu amb aportació d'informe d'auditor, ha de presentar conjuntament amb l'informe de l'auditor la documentació prevista en l'apartat 3 d'aquesta base, excepte la documentació justificativa que acrediti els costos relatius a les accions formatives subvencionades, i la justificació de la despesa s'ha de realitzar d'acord amb el document normalitzat que s'estableixi en la instrucció de justificació de la subvenció.
L'auditor serà designat pel beneficiari, i el seu informe ha de cobrir el contingut i abast que figuren a l'annex 5.
El beneficiari pot destinar a aquesta finalitat fins a l'1,50 per cent de l'import de la subvenció atorgada.
Així mateix, s'ha de presentar la documentació relativa a les actuacions d'avaluació de la qualitat de la formació a què fa referència la base 32 d'aquestes bases.
Transcorregut el termini establert per a la justificació de la subvenció sense que el beneficiari hagi presentat la documentació a què es refereix aquest base, l'òrgan competent requerirà al beneficiari per tal que, en el termini improrrogable de 15 dies, l'aporti.
La falta de presentació de la justificació, transcorregut aquest nou termini, portarà aparellada la pèrdua del dret al cobrament de la subvenció o l'inici del procediment de reintegrament previst a la base 34 d'aquestes bases.
Si la documentació presentada fos insuficient per considerar correctament justificada la subvenció atorgada, l'òrgan competent ha de notificar al beneficiari les insuficiències observades perquè, en el termini de 10 dies, siguin esmenades.
Quan les activitats formatives s'hagin finançat, a més de amb la subvenció, amb fons propis o altres subvencions o recursos, s'ha d'acreditar en la justificació l'import, procedència i aplicació dels esmentats fons a les activitats subvencionades.
El beneficiari de la subvenció està obligat a conservar, durant un termini de 5 anys, llevat que les convocatòries estableixin un termini diferent, els justificants de la realització de l'activitat que fonamenta la concessió de la subvenció, així com de l'aplicació dels fons rebuts.
L'esmentat termini es computarà a partir del moment en què finalitzi el període establert per presentar l'esmentada justificació per part del beneficiari.
Les entitats que, sense haver transcorregut l'esmentat període, decideixin suspendre la seva activitat o dissoldre's, han de remetre còpia de l'esmentada documentació a l'òrgan competent.
Una vegada presentada la documentació assenyalada en aquesta base, el Consorci per a la Formació Contínua de Catalunya ha de realitzar una comprovació tecnicoeconòmica.
Si com a resultat de l'esmentada comprovació es deduís que el cost subvencionable ha estat inferior a la subvenció atorgada o que s'han incomplert, de manera total o parcialment, requisits establerts en la normativa aplicable per a la justificació de la subvenció o la finalitat per la qual va ser atorgada la mateixa s'ha de comunicar tal circumstància a l'interessat junt amb els resultats de la comprovació tecnicoeconòmica i s'ha d'iniciar el procediment per declarar la pèrdua del dret al cobrament de la subvenció o, si s'escau, el procediment de reintegrament total o parcial de la subvenció previst a la base 34 d'aquestes bases.
L'incompliment dels requisits i condicions establerts en aquesta Ordre i altres normes aplicables, així com de les condicions que s'hagin establert en conveni, donarà lloc a la pèrdua total o parcial del dret al cobrament de la subvenció o, previ l'oportú procediment de reintegrament, a l'obligació de tornar total o parcialment la subvenció percebuda i els interessos de demora corresponents.
Així mateix, són causa de revocació de la subvenció les previstes a l'article 92 bis, 99 i 100 del Text refós de la Llei de finances públiques aprovat mitjançant Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions.
La graduació dels possibles incompliments a què es fa referència en els apartats 1 i 2 d'aquesta base, es determinarà d'acord amb els següents criteris:
a) En el supòsit d'incompliment total de la finalitat per a la qual es va atorgar la subvenció o de l'obligació de la seva justificació donarà lloc al reintegrament del 100 per cent de la subvenció atorgada.
Igualment es considerarà incompliment total si la realització de l'activitat subvencionada no assoleix el 35 per cent dels seus objectius, mesurats amb l'indicador de nombre d'hores de formació multiplicat per nombre d'alumnes formats.
b) En el supòsit d'incompliment parcial de la finalitat per a la qual es va atorgar la subvenció o de l'obligació de la seva justificació d'aquesta donarà lloc al reintegrament parcial de la subvenció atorgada.
Quan l'execució de l'indicador esmentat en el paràgraf anterior estigui compresa entre el 35 per cent i el 100 per cent la subvenció concedida es minorarà en el percentatge que hagi deixat de complir-se, sempre que les despeses hagin estat degudament justificades.
Si l'òrgan concedent, com a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida han d'instar l'inici del corresponent procediment, d'acord amb el que preveu la secció quarta del capítol IX de la Llei de finances públiques de Catalunya; o si aprecien algun motiu d'infracció han d'instar l'inici del procediment sancionador, d'acord amb el que preveu la secció cinquena de l'esmentat capítol IX de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
El/la director/a del Consorci per a la Formació Contínua de Catalunya ha d'iniciar el procediment de revocació i de reintegrament en el moment que s'apreciï l'existència d'alguns dels supòsits de reintegrament previstos en aquesta base.
La iniciació del procediment de revocació o de reintegrament s'ha de notificar al beneficiari de la subvenció perquè en el termini de vint dies formuli les al·legacions que consideri necessàries o proposi els mitjans de prova que estimi oportuns.
Transcorregut el termini esmentat, el/la director/a del Servei d'Ocupació de Catalunya, a proposta del/de la directora de Consorci per a la Formació Contínua de Catalunya, ha d'emetre la resolució corresponent i ha de reclamar el reintegrament total o parcial de les quantitats percebudes indegudament amb els interessos que corresponguin, d'acord amb la normativa d'aplicació.
En tot cas, l'incompliment de l'obligació de reintegrament pot originar, si n'hi hagués, l'execució de les garanties prestades.
D'acord amb l'article 104 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, es podrà interposar recurs contenciós administratiu en el termini de dos mesos, a comptar de l'endemà de la recepció de la notificació de la resolució, sens perjudici que, potestativament, es vulgui interposar recurs de reposició, davant del/de la director/a del Servei d'Ocupació de Catalunya, en el termini d'un mes a comptar de l'endemà de la seva notificació.
Les quantitats a reintegrar tenen la consideració d'ingressos de dret públic, resultant d'aplicació per al seu cobrament el que preveu l'article 100 del Decret legislatiu 3/2000, de 24 de desembre, pel qual s'aprova el Text refós de la Llei de finances públiques de Catalunya.
Les persones i entitats beneficiàries poden renunciar de forma expressa, total o parcialment, a les subvencions atorgades i, a aquest efecte, l'òrgan concedent dictarà la resolució corresponent.
Les subvencions regulades en aquestes bases són incompatibles amb qualsevol altre ajut obtingut per l'entitat sol·licitant per a la realització de la mateixa acció, excepte quan es tracti del finançament parcial del projecte i s'hagi definit de manera precisa en la petició de l'ajut la part subvencionada pel Servei d'Ocupació de Catalunya i la part finançada amb càrrec a altres fons.
L'import de les subvencions concedides en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat a desenvolupar per la persona beneficiària.
A aquestes subvencions els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, general de subvencions, i s'ha de procedir d'acord amb el que estableix aquest article.
En tot el que no preveuen expressament aquestes bases, són d'aplicació els preceptes continguts al capítol 9 de la Llei de finances públiques de Catalunya en tot el que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, en els seus preceptes bàsics; la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, així com el que disposa la Llei de pressupostos de la Generalitat de Catalunya del present exercici i la resta de la normativa aplicable.
El Decret 182/2010, de 23 de novembre, d'ordenació de la formació professional per a l'ocupació de Catalunya (DOGC núm. 5764, de 26.11.2010).
El Reial decret 395/2007, de 23 de març, pel qual es regula el subsistema de formació professional per a l'ocupació (BOE núm. 87, de 11.4.2007).
L'Ordre TAS/718/2008, de 7 de març, per la qual es desenvolupa el Reial decret 395/2007, de 23 de març, pel qual es regula el subsistema de formació professional per a l'ocupació en matèria de formació d'oferta i s'estableixen les bases reguladores per a la concessió de subvencions públiques destinades al seu finançament (BOE núm. 67, de 18.3.2008), modificada per l'Ordre ESS/1726/212, de 2 d'agost (BOE núm. 186, de 4.8.2012).
L'Ordre TRE/395/2008, d'1 d'agost, per la qual s'estableix el règim de justificació econòmica de les subvencions previstes en els programes de polítiques actives d'ocupació que gestiona el Servei d'Ocupació de Catalunya (DOGC núm. 5197, de 19.8.2008), modificada per l'Ordre TRE/260/2009, de 15 de maig (DOGC núm. 5386, de 25.5.2009).
L'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores en situació d'atur i empreses establert en matèria de formació d'oferta (DOGC núm. 5176, de 18.7.2008), modificada per l'Ordre TRE/396/2009, de 2 de setembre (DOGC núm. 5463, de 14.9.2009).
La Resolució TRE/2667/2009, de 14 de setembre, per la qual es publica el qüestionari d'avaluació de la qualitat en matèria de formació d'oferta adreçada prioritàriament a treballadors/ores ocupats/ades (DOGC núm. 5477, de 5.10.2009).
El Reial decret 34/2008, de 18 de gener, pel qual es regulen els certificats de professionalitat (BOE núm. 27, de 31.1.2008), modificat pel Reial decret 1675/2010, de 10 de desembre (BOE núm. 318, de 31.12.2010).
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer Contractes Programa i Convenis per a la Formació Contínua, regulat a l'Ordre TRE/65/2009, de 9 de febrer, de creació de fitxers automatitzats que contenen dades de caràcter personal en l'àmbit del Departament de Treball.
La seva finalitat és la gestió de les diferents convocatòries de subvencions dels contractes programa i convenis per a la formació professional contínua que gestiona el Consorci per a la Formació Contínua de Catalunya.
Els usos previstos són fer el seguiment, control i liquidació econòmica d'aquests programes, així com l'explotació estadística, estudis i informes de gènere.
El seu responsable és el/la director/a del Consorci per a la Formació Contínua de Catalunya.
Les persones interessades poden exercir els drets de l'afectat mitjançant escrit dirigit a Administració i Serveis Generals del Consorci per a la Formació Contínua de Catalunya, carrer Llull, núm. 297-307, 4a planta, 08019 Barcelona, o l'adreça de correu electrònic [EMAIL]
Les dades personals que els participants emplenin al model de sol·licitud de participació, que està disponible a la web del Consorci per a la Formació Contínua de Catalunya [URL], s'integraran en el fitxer automatitzat esmentat, i els interessats poden exercir els drets reconeguts amb caràcter general en la Llei orgànica 15/1999, de 13 de desembre, de protecció de dades de caràcter personal, i altres normatives de desplegament.
Informació i instruccions al web del Consorci
El Consorci per a la Formació Contínua de Catalunya publicarà a la pàgina d'Internet del Consorci per a la Formació Contínua de Catalunya [URL] les instruccions de seguiment i justificació de costos i altres documents que puguin resultar d'interès general per als sol·licitants o beneficiaris de les subvencions.
Certificat de professionalitat: FMEM0409 - Disseny de motllos i models de fundició o forja
Certificat de professionalitat: TMVL0409 - Embelliment i decoració de superfícies de vehicles
Certificat de professionalitat: TMVG0409 - Manteniment del motor i els seus sistemes auxiliars
Certificat de professionalitat: ARGI0209 - Impressió digital
Certificat de professionalitat: ARGI0109 - Impressió en offset
Certificat de professionalitat: ARGP0110 - Tractament i maquetació d'elements gràfics en preimpressió
Certificat de professionalitat: ENAE0208 - Muntatge i manteniment d'instal·lacions solars tèrmiques
Certificat de professionalitat: ENAT0108 - Muntatge i manteniment de xarxes d'aigua
Certificat de professionalitat: ENAS0108 - Muntatge i manteniment de xarxes de gas
Certificat de professionalitat: ENAE0108 - Muntatge i manteniment d'instal·lacions solars fotovoltaiques
Certificat de professionalitat: TMVG0209 - Manteniment dels sistemes elèctrics i electrònics de vehicles
Certificat de professionalitat: FMEE0208 - Muntatge i posada en marxa de béns d'equip i maquinària industrial
Certificat de professionalitat: SEAG0108 - Gestió de residus urbans i industrials
Certificat de professionalitat: HOTG0208 - Venda de productes i serveis turístics
Certificat de professionalitat: HOTI0108 - Promoció turística local i informació al visitant
Certificat de professionalitat: SANT0108 - Atenció sanitària a múltiples víctimes i catàstrofes
Certificat de professionalitat: SSCS0108 - Atenció sociosanitària a persones en el domicili
Certificat de professionalitat: SSCS0208 - Atenció sociosanitària a persones en institucions socials
D'acord amb l'apartat 2 de l'article 3 d'aquesta Ordre, les entitats sol·licitants han d'estar homologades en les especialitats establertes en aquest annex en el registre de centres i entitats del Servei d'Ocupació de Catalunya.
Accions formatives d'emprenedoria i de capacitació professional regulades per normativa específica
Poden sol·licitar aquestes accions formatives els centres i entitats registrats en el Servei d'Ocupació de Catalunya per les especialitats amb codi ADGD0210 i ADGC01 del fitxer d'especialitats del SOC.
Poden sol·licitar aquestes accions formatives els centres i entitats registrats en el Servei d'Ocupació de Catalunya pels següents codis d'especialitats formatives AGAR0108, AGAU0108, AGAX02 del fitxer d'especialitats del SOC.
Poden sol·licitar aquestes accions formatives els centres i entitats registrats en el Servei d'Ocupació de Catalunya per les especialitats corresponents a les àrees professionals amb codi EOCE i EOCM del fitxer d'especialitats del SOC.
Poden sol·licitar aquestes accions formatives els centres i entitats registrats en el Servei d'Ocupació de Catalunya per les especialitats corresponents a les àrees professionals amb codi IMAR, IMAF, IMAV, TMVG i TMVL sempre que comptin amb l'autorització específica per a la manipulació de gasos fluorats pels organismes competents.
A més dels centres i entitats anteriors, també podran sol·licitar accions d'emprenedoria en els projectes d'indústria els centres i entitats homologats per a les especialitats amb codi FMEM0409, TMVL0409, TMVL0309, TMVG0409, ARGI0209, ARGI0109, ARGP0110, ENAE0208, ENAT0108, ENAS0108, ENAE0108, TMVG0209, FMEE0208 i SEAG0108 del fitxer d'especialitats del SOC.
Poden sol·licitar aquesta acció formativa els centres i entitats registrats en el Servei d'Ocupació de Catalunya per l'especialitat amb codi SANC6004 del fitxer d'especialitats del SOC.
A més dels centres i entitats anteriors, també podran sol·licitar accions d'emprenedoria en els projectes de serveis els centres i entitats homologats per a les especialitats amb codi COMV0108, HOTG0208, HOTI0108, SANT0108, SANT0208, SSCS0108 i SSCS0208 del fitxer d'especialitats del SOC.
Atès que les accions formatives de l'annex 2 i 3 tenen uns continguts i unes durades determinades per normativa específica excepte les accions d'emprenedoria, el Consorci per a la Formació Contínua de Catalunya facilitarà a través de la pàgina d'Internet [URL] alguns programes de referència corresponents a aquesta acció formativa d'emprenedoria.
Costos finançables i criteris d'imputació
a) Les retribucions dels formadors interns i externs.
Podent incloure's salaris, assegurances socials, dietes i despeses de locomoció i, en general, tots els costos imputables als formadors a l'exercici de les activitats de preparació, impartició, tutoria i avaluació als participants de les accions formatives.
Aquestes despeses s'han de presentar degudament desglossades per hores dedicades a l'activitat que s'imputin.
b) Les despeses d'amortització d'equips didàctics i plataformes tecnològiques, calculades amb criteris d'amortització acceptats en les normes de comptabilitat, així com el lloguer o arrendament financer d'aquests, exclosos els seus interessos, suportats en l'execució de les accions formatives.
Aquestes despeses s'han de presentar degudament desglossades per acció formativa i s'imputaran pel nombre de participants en el cas d'ús individual dels equips o plataformes.
c) Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les accions formatives, incloent el material de protecció i seguretat.
d) Les despeses de lloguer, arrendament financer, exclosos els seus interessos, o amortització de les aules, tallers i altres superfícies utilitzades en el desenvolupament de la formació.
Aquestes despeses s'han de presentar degudament desglossades per acció formativa i s'imputaran pel període de durada de l'acció.
Les despeses d'amortització es calcularan segons normes de comptabilitat generalment acceptades, sent aplicable el mètode d'amortització segons les taules aprovades pel Reglament de l'impost de societats.
e) Despeses d'assegurança d'accidents dels participants.
Aquestes despeses s'han de presentar desglossades per acció formativa i la seva imputació es farà pel nombre de participants.
f) Despeses de transport, manutenció i allotjament per als/les treballadors/ores ocupats/ades que participin en les accions formatives, amb els límits fixats en l'Ordre EHA/3771/2005, de 2 de desembre.
Aquestes despeses s'han de presentar degudament desglossades per acció formativa i la seva imputació es farà pel nombre de participants.
g) Les despeses de publicitat per a l'organització i difusió de les accions formatives.
Costos associats de l'activitat formativa
a) Els costos de personal de suport tant intern com extern i tots els necessaris per a la gestió i execució de l'activitat formativa.
b) Les despeses financeres directament relacionades amb l'activitat subvencionada i que resultin indispensables per a l'adequada preparació o execució d'aquesta.
c) Altres costos: llum, aigua, calefacció, missatgeria, correu, neteja i vigilància, associats directament a l'execució de l'activitat formativa.
De conformitat amb l'article 31, apartat 9, de la Llei 38/2003, de 17 de novembre, general de subvencions, aquests costos s'han d'imputar pel beneficiari a l'activitat subvencionada en la part que raonablement correspongui d'acord amb principis i normes de comptabilitat generalment admeses i, en tot cas, en la mesura que tals costos corresponguin al període en què efectivament es realitza l'activitat.
La suma dels costos associats no podrà superar el 15 per cent dels costos de l'activitat formativa.
Als efectes de l'establert en aquest apartat, aquests costos associats dels projectes formatius s'entendran referits al projecte en el seu conjunt, amb exclusió dels costos previstos en l'apartat 3 d'aquest annex.
En el cas que el compte justificatiu es realitzi amb informe auditor d'acord amb el que preveu l'article 74 del Reial decret 887/2006, de 21 de juliol, les despeses derivades de la realització de l'esmentat informe seran subvencionables, d'acord amb l'establert a la base 33.7.
En tot cas, els costos subvencionables previstos en aquest annex han de respondre a costos reals, efectivament realitzats, pagats i justificats mitjançant factures o documents comptables de valor probatori equivalent.
L'actuació dels auditors de comptes en la realització dels treballs de revisió de comptes justificatives de subvencions s'ha de fer de conformitat amb el que estableix l'Ordre EHA/1434/2007, de 17 de maig, per la qual s'aprova la norma d'actuació dels auditors de compte en la realització dels treballs de revisió de comptes justificatius de subvencions en l'àmbit del sector públic estatal, que preveu l'article 74 del Reglament de la Llei 38/2008, de 17 de novembre, general de subvencions, aprovat per Reial decret 887/2006, de 21 de juliol.
L'auditor, en la seva anàlisi dels suports justificatius, s'ha d'atenir als criteris i les exigències que corresponguin a cada tipus de suport, que s'indica a les instruccions i impresos de costos aprovats pel/per la director/a del Servei d'Ocupació de Catalunya, que s'han de publicar al Diari Oficial de la Generalitat de Catalunya i a la pàgina d'Internet del Consorci per a la Formació Contínua de Catalunya [URL], respecte a la seva validesa formal.
Cada despesa acreditada en suport justificatiu s'ha de contrastar amb l'activitat formativa acreditada pel sol·licitant en el document resum establert a aquest efecte en els impresos.
L'auditor ha de comprovar, a més, la realització efectiva dels pagaments relatius a aquests suports i el compliment dels articles 29.3 i 31.3 de la Llei 38/2003, de 17 de novembre, general de subvencions.
L'auditor ha d'explicar la diferència entre els costos imputats i justificats, amb indicació dels suports justificatius incidentats i les accions o grups a què refereixen, i d'incloure qualsevol comentari que, segons el seu parer, sigui rellevant en l'anàlisi dels resultats.
En qualsevol cas, l'import dels costos revisats per a cada apartat de l'informe ha d'assolir, almenys, el 75% dels presentats en el corresponent apartat.
L'informe de l'auditor, a més del que estableix la normativa de referència, ha d'incloure
b) Resultat econòmic de la revisió dels suports justificatius presentats.
Facturació externa, en què es diferenciïn les despeses directes de les associades.
Despeses de personal intern, en què es diferenciïn despeses directes de les associades.
Amortitzacions, en què es diferenciïn despeses directes de les associades.
Desplaçaments, en què es diferenciïn despeses directes de les associades.
Identificació de l'auditor, data, signatura i segell de l'auditor.